**บันทึกองค์ความรู้ปราชญ์ชาวบ้าน**

**ช่างเชื่อม**

**1.ชื่อภูมิปัญญาที่ทำการบันทึก** คือ ช่างเชื่อม

เจ้าของภูมิปัญญาที่บันทึก นายอับดุลรอโอ๊ะ ดอแม

ที่อยู่เลขที่ 104/2 หมู่ที่ 4 ตำบลดุซงญอ อำเภอจะแนะ จังหวัดนราธิวาส

อาชีพ เกษตรกร อายุ 32 ปี การศึกษา อนุปริญญา โทรศัพท์ 096-849-6756

**2.ประวัติภูมิปัญญาที่บันทึก**

 นายอับดุลรอโอ๊ะ ดอแม ภูมิลำเนาเป็นคนตำบลดุซงญอ จังหวัดนราธิวาสแต่กำเนิด จบการศึกษาอนุปริญญาได้มาประกอบอาชีพเกษตรกรเป็นหลัก แรกเริ่มช่วยเหลือบิดาและมารดาทำการเกษตร ต่อมางานประกอบอาชีพเริ่มมีปัญหาด้านราคาผลผลิตทางการเกษตรตกต่ำ จึงคิดที่จะหารายได้เสริมจากการประกอบอาชีพหลัก โดยส่วนตัวสนใจงานเชื่อมโลหะจึงเริ่มศึกษาเรียนรู้การเชื่อมโลหะเพื่อนำมาประกอบอาชีพ

การเชื่อมหรือการต่อเหล็ก (หรือโลหะ) เข้าด้วยกันในงานโครงสร้างนั้น เราสามารถดำเนินการได้โดยการยึดด้วยสลักเกลียว และการเชื่อม สำหรับประเทศไทยนั้นนิยมใช้การเชื่อมเป็นหลัก ด้วยเหตุที่การเชื่อมในบ้านเราไม่มีข้อจำกัดด้านการตรวจสอบควบคุมคุณภาพมากนัก ทำให้งานเชื่อมมีราคาไม่สูงมาก เมื่อเทียบกับงานต่อยึดด้วยสลักเกลียว ซึ่งต้องอาศัยทักษะและความชำนาญ โดยหลักการทั่วไปแล้ว การเชื่อม คือ การประสานเหล็กหรือโลหะเข้าด้วยกัน ด้วยการ “หลอม” ให้เหล็ก (หรือโลหะ) ตั้งแต่สองชิ้นขึ้นไปที่จะนำมาเชื่อมติดกันนี้ เกิดการหลอมละลายด้วยความร้อนเพื่อให้เหล็ก (หรือโลหะ) ส่วนที่ละลายนี้มาผสมรวมกัน และแข็งตัวเมื่อเย็นตัวลงสู่อุณหภูมิห้อง

 - ปี 2550 เริ่มสนใจที่จะเรียนรู้เพิ่มเติมจากการเชื่อมโลหะ

 - ปี 2557 เรียนรู้หลักสูตรการเชื่อมที่ศูนย์พัฒนาฝีมือแรงงาน จังหวัดนราธิวาส โดยเรียนทั้งหมด 4 รุ่น รุ่นล่ะ 6 เดือน

 - ปัจจุบันมีสมาชิกกลุ่ม 10 คน โดย นายอับดุลรอโอ๊ะ ดอแม เป็นประธานกลุ่ม เป็นอาชีพที่สร้างรายได้ให้กับกลุ่มวันละ 1, 000 บาท และเป็นอาชีพที่สร้างความสนใจให้กับเยาวชนทั้งในชุมชนและนอกชุมชนเป็นอย่างดี

**3.จุดเด่นของภูมิปัญญาที่บันทึก**

ความประณีตของแต่ละชิ้นงาน คนที่สามารถเป็นช่างเชื่อมได้ต้องมีทักษะในการเชื่อมมีความประณีตและมีความระมัดระวังเพื่อลดการเกิดอุบัติเหตุระหว่างการทำงาน

**4.กระบวนการผลิต**

**4.1 วัสดุอุปกรณ์**

 1. ถุงมือเชื่อมและเอี๊ยมกันไฟ

 2. แปรง ค้อน และคีมงานเชื่อม

 3. คีมจับลวดเชื่อมไฟฟ้าพร้อมสายไฟเชื่อมไฟฟ้า

**4.2 ขั้นตอนการผลิต**

**การเชื่อมด้วยไฟฟ้ามีวิธีปฏิบัติ ดังนี้**

 1.เลือกเครื่องเชื่อมแบบที่และต่อสายดินให้ถูกต้อง

 2.เลือกใช้หน้ากากให้เหมาะสมกับใบหน้า และชนิดของกระจก เพื่อป้องกันรังสี อุลตร้าไวโอเลต

 3.ตรวจดูสายเชื่อมและสายดินให้เรียบร้อย ข้อต่อสายต้องแน่นเพื่อป้องกันไฟรั่ว

 4.นำสายดินคีบชิ้นงาน หรือโต๊ะทำงานให้แน่น และสะอาดปราศจากสนิม

 5.หมุนปรับกระแสไฟบนเครื่องเชื่อมให้เหมาะสมกับงานเชื่อม ซึ่งขึ้นอยู่กับชนิดและความหนาของโลหะ และไม่ควรปรับประแสไฟขณะเครื่องเชื่อมกำลังทำงานอยู่ ควรปิดสวิตซ์ก่อนปรับกระแสไฟ

 6.ใช้ตัวจับลวดเชื่อมคีบลวดเชื่อมให้แน่น ทางด้านปลายที่ไม่มีปลั๊กหุ้ม

 7.ถือลวดเชื่อมให้ตั้งตรง แล้วจ่อไว้ใกล้ ๆ บริเวณที่จะเริ่มต้นเชื่อม อย่าให้แตะชิ้นงาน จนกว่าจะใช้หน้ากากบังให้เรียบร้อย

 8.จี้ลวดเชื่อมลงบนแผ่นงานเบา ๆ แล้วรีบยกมือกระดกขึ้น เพื่อลวดเชื่อมห่างจากแผ่นงาน โดยเร็วและเดินลวดเชื่อมไปข้างหน้าช้า ๆ ฝึกทำจนเชื่อมได้เป็นอย่างดี ถ้าลวดเชื่อมติดชิ้นงานดึงไม่ออก ต้องอ้าหัวจับลวดเชื่อมออกหรือปิดสวิตซ์แล้วตีออก แล้วทำการเชื่อมใหม่เหมือนเดิม

 9.ควรถือลวดเชื่อมให้เอียงออกจากแนวเชื่อมประมาณ 15 - 30 องศา

 10.หลังจากเชื่อมได้แล้วต้องทำความสะอาดรอยเชื่อม โดยใช้ค้อนเคาะสแล็กที่เกาะอยู่ตามแนวเชื่อมแล้วใช้แปรงลวดปัดให้สะอาด

**5.เทคนิค/เคล็ดลับ**

 คือ ฝึกฝนและหมั่นเรียนรู้ และหาประสบการณ์อย่างต่อเนื่อง นำมาปรับใช้ในการประกอบอาชีพ ทำให้เห็นผลและพัฒนาต่อยอด จนประสบความสำเร็จ

**เทคนิคเพื่อความปลอดภัย**

 1. ชุดปฏิบัติงานจะต้องแห้ง ติดไฟยาก รองเท้าต้องมีที่กำบังเม็ดโลหะ ถุงมือหนัง เสื้อหนัง และกระจกหน้ากากที่มีความเข้มพอเหมาะกับงาน
 2. บริเวณที่ทำการเชื่อมไม่มีวัสดุติดไฟง่าย วัสดุที่จะเกิดการระเบิดได้ เช่น คาร์บอนเทตตราคลอดไรด์
 3. บริเวณที่ทำการเชื่อมจะต้องมีการถ่ายเทอากาศอย่างเพียงพอ
 4. เครื่องมือ และอุปกรณ์ในการเชื่อมจะต้องอยู่ในสภาพดีเสมอ
 5. ถ้าจำเป็นต้องเชื่อมบนพื้นที่เปียกชื้น ต้องสวมรองเท้ายาง หรือยืนบนแผ่นไม้แห้ง
 6. อย่าเชื่อม หรือตัดงานที่วางติดอยู่บนพื้นคอนกรีต

**6.การถ่ายทอดสืบทอด**

ถ่ายทอดความรู้ผ่านโครงการทำดีมีอาชีพ หน่วยงาน ทหาร